‘ભલે હોય. તું નિષ્ઠાપૂર્વક ચોરી કરજે અને જ્યારે ચોરી કરી રહ્યો ત્યારે જાગરૂકતા કેળવજે.’ આટલું કહ્યા પછી પેલા ગૂંચવાયેલા ચોરના મસ્તક પર હાથ મૂકીને તથાગતે કહ્યું, ‘વત્સ, તારું વર્તમાન કર્મ તારા પૂર્વજન્મના કર્મો પર આધારિત છે. હવે પછી ચોરી કરતી વેળાએ તારે એ લક્ષમાં રાખવું કે તું શું કરી રહ્યો છે. ધર્મ અને સમાજની દ્રષ્ટિએ તારું કામ સારું છે કે બૂરું એનો તને ખ્યાલ હોવો જોઈએ. જે માલમત્તા તું ચોરી રહ્યો છે એ માલમત્તા તારી નથી અને જેની છે એણે એને મેળવવા કેટલો બધો પરિશ્રમ કર્યો હશે એ પણ તારે વિચારવું જોઈએ. તું જે કામ કરી રહ્યો છે એવું જ કામ બીજાઓ તારી સાથે કરે તો તને કેવું લાગે એ પણ વિચારજે. આ બધા વિચારોને જાગરૂકતા કહેવાય.’